ნიდერლანდების სამეფო
ნიდერლანდების სამეფო (ნიდერლ. Koninkrijk der Nederlanden; ფრიზ. Keninkryk fan de Nederlannen; პაპ. Reino Hulandes) — სუვერენული მონარქიული სახელმწიფო ტერიტორიებით ევროპასა და კარიბებში. სამეფო შედგება შვიდი ტერიტორიისაგან, რომელშიც ყველაზე დიდია დასავლეთ ევროპაში მდებარე ნიდერლანდები, ხოლო დანარჩენი ექვსი მდებარეობს კარიბებში. არუბას, კიურასაოსა და სინტ-მაარტენს აქვთ თვითმართვადი სახელმწიფოებრივი წარმონაქმნის სტატუსი, ხოლო ბონეირს, სინტ-ესტატიუსსა და საბას — კარიბის ნიდერლანდების სპეციალური ადმინისტრაციული ერთეულების — საჯარო ორგანოების სტატუსი. სამეფოს შემადგენელ წევრებს შორის ურთიერთობა რეგულირდება 1954 წელს მიღებული ნიდერლანდების სამეფოს ქარტიით. აღმასრულებელი ორგანო — სახელმწიფო მინისტრთა საბჭო (Rijksministerraad), რომელიც შედგება ნიდერლანდების მინისტრთა საბჭოს ყველა წევრისაგან და ტერიტორიების უფლებამოსილი მინისტრებისაგან. თვითონ ამ ტერიტორიებს ჰყავთ საკუთარი წარმომადგენლობითი ორგანოები — კუნძულის საბჭოები (eilandsraad) და აღმასრულებელი — კუნძულის დეპუტატები (eilandgedeputeerde). ნიდერლანდების სამეფოს საერთო ფართობი შეადგენს 42 519 კმ²-ს, მოსახლეობა დაახლოებით 17 300 000 ადამიანს. სამეფოს ფართობი კარიბის ზღვის აუზში — 993 კმ²-ს, მოსახლეობა დაახლოებით — 310 000 ადამიანს.